Kauppakeskus Jumbo

Jumbo (myös nimellä Jumbo-Flamingo) on Pakkalan kaupunginosassa Vantaalla sijaitseva kauppakeskus. Se on rakennettu Vantaanportin yritysalueelle Kehä III:n eteläpuolelle. Kauppakeskus valmistui lokakuussa 1999 ja on vuodesta 2012 saakka ollut myynnillisesti Suomen suurin kauppakeskus.

Vuonna 2019 Jumbo yhdistyi viihdekeskus Flamingon kanssa, ja niiden yhdessä muodostama kokonaisuus on koko Pohjoismaiden suurin viihdekauppakeskus. Jumbo-Flamingossa sijaitsee yhteensä 170 liikettä, mukaan lukien ravintoloita ja kahviloita. Suurimmat yksittäiset liikkeet ovat noin 15 000 neliömetrin hypermarketit K-Citymarket ja Prisma sekä noin 11 000 neliömetrin kokoinen Stockmann. Vuonna 2012 Jumbo nousi Suomen suurimmaksi kauppakeskukseksi myyntimäärällä mitattuna ja on siitä saakka pysynyt myynneissä ensimmäisenä.

Historia 
Nykyisen Jumbon paikalla oli aiemmin peltomaisemaa ja tiheää metsää. Alue kuului Backaksen kartanon maihin. Kartanon päärakennus sijaitsee edelleen Pakkalassa. 

Elanto osti maat kartanon omistaneelta Ehrnroothin suvulta vuonna 1916 ja myi ne Haka- ja Polar-rakennusyhtiöille vuonna 1986. 1980-luvun lopussa tarve uudelle kauppakeskukselle oli suuri. Suunnitelma kauppakeskuksesta kirjattiin Vantaan yleiskaavaan vuonna 1992, mutta 1990-luvun alun lama hidasti kuitenkin rakentamista vuosikymmenen loppuun asti. Jumbo valmistui lopulta lokakuussa 1999 aikansa Suomen toiseksi suurimmaksi kauppakeskukseksi. Ensimmäisen vuoden asiakasmäärä oli kuusi miljoonaa.

Laajennus 
Jumbon 72 000 neliömetrin kokoista laajennusta alettiin rakentaa maaliskuussa 2004, ja se avattiin 27. lokakuuta 2005, jolloin erikoistavarakauppojen määrä miltei kaksinkertaistui. Jumbo sai laajennuksen myötä 57 uutta erikoisliikettä. Lisäksi merkittävänä osana laajennusta valmistui Stockmannin Jumbon tavaratalo. Laajennushankkeen arvo oli noin 70 miljoonaa euroa.

Yhdistyminen Flamingon kanssa 
Jumbon yhteyteen alettiin vuonna 2006 rakentaa vapaa-aika-, viihde- ja hotellikeskus Flamingoa. Muun muassa vesipuiston, kuuden salin elokuvateatterin, keilahallin, Sokos-hotellin ja kuntosalin sisältävän Flamingo avattiin syyskuussa 2008. Vuonna 2019 Jumbo ja Flamingo yhdistyivät, ja ne yhdessä muodostavat pinta-alaltaan ja myynniltään Suomen suurimman kauppakeskuksen. Jumbon vuokrattava liikepinta-ala on 85 000 neliömetriä ja Jumbo-Flamingon kokonaisliikeala yhteensä 140 700 neliömetriä. Parkkipaikkoja Jumbo-Flamingossa on 5 500.

Tietoa kauppakeskuksesta 

 Vuokrattava liikepinta-ala (Jumbo-Flamingo): 115 900 m²
Vuokrattava kokonaisliikeala (Jumbo-Flamingo): 140 700 m²
 Liikkeiden määrä (Jumbo-Flamingo): 170
 Liikevaihto (Jumbo-Flamingo, 2021): 450 miljoonaa
 Vuosittainen asiakasmäärä (Jumbo-Flamingo, 2021): 10,5 miljoonaa
 Pysäköintipaikkoja (Jumbo-Flamingo): 5 500
 Työpaikkoja: 1 800
 Uuden laajennuksen pääarkkitehti: Pertti Hakamäki
 Omistajat: Keskinäinen työeläkevakuutusyhtiö Elo ja Varma (yhteensä 78 %), Kesko (11 %) ja HOK-Elanto (11 %)

Kulkuyhteydet 
Jumboon pääsee Tikkurilan rautatieasemalta bussilla 571 sekä runkolinjalla 570. Itä-Helsingistä ja Malmilta pääsee busseilla 561 ja 562. Myyrmäen rautatieasemalta pääsee busseilla 571, 572 ja 574. Helsingin päärautatieasemalta pääsee runkolinjalla 600 ja öisin myös bussilla 415N. Lähin rautatieasema on Aviapolis, josta on Jumbolle linja-autoyhteyksiä. Helsinki-Vantaan lentoasema sijaitsee parisen kilometriä kauppakeskuksesta pohjoiseen.

Suurin osa Jumbon asiakkaista kulkee matkan omalla autolla. Puolet saapuu Vantaalta ja puolet muualta Suomesta, erityisesti pääkaupunkiseudulta ja sen kehyskunnista, kuten Keravalta, Nurmijärveltä ja Tuusulasta.

Lähteet

Viitteet

Aiheesta muualla